Man sterf in ongeluk; bestuurder vlugDie ongelukstoneel. Foto: ER24 Een persoon is dood en twee tienermeisies ernstig beseer nadat ŉ voertuig Vrydagaand in Ficksburg in die Vrystaat teen ŉ boom gebots het. Chitra Bodasing, woordvoerder van ER24, het gesê die ongeluk het omstreeks 22:30 in De Villiersstraat gebeur. Die bestuurder het vermoedelik beheer oor die motor verloor en teen die boom gebots. ŉ Man in sy 20’s wat voor in die motor in die passasiersitplek gesit het, is op die toneel dood verklaar. Die ongelukstoneel. Foto: ER24 “Twee meisies, glo onderskeidelik 16 en 18 jaar oud, is tydens die botsing uit die motor geslinger. Albei het kritieke beserings opgedoen en is na ŉ hospitaal gehaas,” het Bodasing gesê. “Die bestuurder is nie op die toneel gevind nie.” Kapt. Phumelelo Dhlamini, woordvoerder van die polisie, het die voorval aan Maroela Media bevestig en gesê die bestuurder het van die ongelukstoneel gevlug. “ŉ Saak van strafbare manslag word ondersoek. Niemand is nog in hegtenis geneem nie.”